তিনি কোর্টে নামার সঙ্গে সঙ্গেই গ্যালারিতে তুমুল উল্লাস! স্পেন থেকে তাঁর খেলা দেখতে চলে এসেছেন জাতীয় দলের দু’জন ট্রেনার! যাঁরা জাতীয় দলের সঙ্গে যাবেন রিও অলিম্পিক্সে। 
মঙ্গলবার ফিলিপ শাঁতিয়ে কোর্ট দেখল রাফায়েল নাদালের পুরনো ঝলক! মাত্র এক ঘণ্টায় প্রথম রাউন্ডের প্রতিদ্বন্দ্বীকে উড়িয়ে দিয়ে চলে গেলেন দ্বিতীয় রাউন্ডে। প্রতিদ্বন্দ্বী ছিলেন অস্ট্রেলিয়ার স্যাম গ্রথ। এই মুহূর্তে যাঁর হাতে রয়েছে বিশ্বের সবচেয়ে দ্রুতগতির সার্ভিস। নাদাল জিতলেন ৬-১, ৬-১, ৬-১। দুরন্ত নাদালকে দেখে মঙ্গলবার আন্দ্রে আগাসির টুইট, ‘আমি সারাজীবনে মাত্র একবার ফরাসি ওপেন জিতেছি। তুমি দশম বার খেতাবের লক্ষ্যে নেমেছ। আজ তোমার খেলা দেখে মনে হচ্ছে, অসম্ভব বলে কিছু নেই!’ 
নাদাল-ঝড়ের দিনেই গতবারের চ্যাম্পিয়ন স্ট্যানিসলাস ওয়ারিঙ্কাকে লড়ে পৌঁছতে হল দ্বিতীয় রাউন্ডে। অ্যান্ডি মারেরও এক অবস্থা। ৩৭ বছর বয়সী রাদেক স্তেপানেকের বিরুদ্ধে প্রথম রাউন্ডে পিছিয়ে থেকে মারে জিতলেন ৩-৬, ৩-৬, ৬-০, ৬-৩, ৭-৫। সেখানে পুরো ম্যাচে নিজের সার্ভিসে নাদাল নষ্ট করেছেন মাত্র পাঁচটি পয়েন্ট! প্রথম সার্ভিসের ৮৪ শতাংশ সঠিক হয়েছে। এবং মেরেছেন ২৫টি উইনার! মঙ্গলবার তৃতীয় সেটে দু’পায়ের ফাঁক দিয়ে তাঁর শেষ জয়সূচক শটটি দেখে বিস্মিত হয়ে যান গ্রথও! রাফায়েল নাদালকে কিন্তু উচ্ছ্বসিত  দেখায়নি। শুধু বলেছেন, ‘‘যে কোনও বড় চ্যাম্পিয়নশিপে শুরুটা ভাল হওয়া প্রয়োজন। আজ সেটা হয়েছে। আমি খুশি।’’ 
মঙ্গলবার, অন্য দুই তারকাও সহজেই পৌঁছলেন দ্বিতীয় রাউন্ডে। নোভাক জকোভিচও দেড় ঘণ্টায় উড়িয়ে দিলেন ওয়াই লু’কে। ফল ৬-৪, ৬-১, ৬-১। আর মহিলাদের সিঙ্গলসে, সেরিনা উইলিয়ামসও প্রায় প্রায় বিনা বাধায় স্ট্রেট সেটে হারালেন ম্যাগদালেনা রাইবারকোভাকে। ফল ৬-২, ৬-০। তবে বিদায় নিয়েছেন অস্ট্রেলীয় ওপেন চ্যাম্পিয়ন অ্যাঞ্জেলিক কের্বের। নেদারল্যান্ডসের কিকি বেতেন্সের বিরুদ্ধে প্রথম রাউন্ডেই হেরে গেলেন তিনি। ফল ৬-২, ৩-৬, ৬-৩। আর হাঁটুতে চোট পেয়ে ছিটকে গেলেন ভিক্টোরিয়া আজারেঙ্কা।